**Nehéz helyzet vizsgálata 2019. december 31-re vonatkozóan a Garantiqa Krízis Garanciaprogrammal kapcsolatban**

A Garantiqa Krízis Garanciaprogram feltételei szerint a hitel nem nyújtható olyan vállalkozásoknak, amelyek az általános csoportmentességi rendelet értelmében 2019. december 31-én nehéz helyzetben lévőnek minősültek.

**1. Az általános csoportmentességi rendelet vonatkozó pontja az alábbi feltételeket tartalmazza**

„nehéz helyzetben lévő vállalkozás”: olyan vállalkozás, amely tekintetében a következő feltételek közül legalább egy fennáll:

a) Korlátolt felelősségű társaság (beleértve a részvénytársaságokat is) esetén (kivéve a kevesebb mint három éve létező kkv-kat, illetve a kockázatfinanszírozási támogatásra való jogosultság alkalmazásában az első kereskedelmi értékesítéstől számítva kevesebb mint hét éve működő olyan kkv-kat, amelyek a kiválasztott pénzügyi közvetítő által végzett átvilágítást követően kockázatfinanszírozási beruházásra jogosultak) jegyzett részvénytőkéjének több mint a fele elveszett a felhalmozott veszteségek miatt. Ez abban az esetben fordul elő, ha a felhalmozott veszteségeknek a tartalékokból (és minden olyan elemből, amelyet általában a társaság sajáttőkéje részének tekintenek) történő levonásával a jegyzett törzstőke felét meghaladó negatív halmozott összeg keletkezik. E rendelkezés alkalmazásában a „korlátolt felelősségű társaság” különösen a 2013/34/EU irányelv (1) I. mellékletében említett vállalkozástípusokat jelenti, és a „jegyzett tőke” adott esetben magában foglal minden részvénytőkét.

b) Olyan társaság esetén, ahol legalább egyes tagok korlátlan felelősséggel bírnak a társaság tartozásai tekintetében (kivéve a kevesebb mint három éve létező kkv-kat, illetve a kockázatfinanszírozási támogatásra való jogosultság alkalmazásában az első kereskedelmi értékesítéstől számítva kevesebb mint hét éve működő olyan kkv-kat, amelyek a kiválasztott pénzügyi közvetítő által végzett átvilágítást követően kockázatfinanszírozási beruházásra jogosultak), a társaság könyveiben kimutatott tőkének több mint fele nincs meg a felhalmozott veszteségek miatt. E rendelkezés alkalmazásában a „társaság, ahol legalább egyes tagok korlátlan felelősséggel bírnak a társaság tartozásai tekintetében” különösen a 2013/34/EU irányelv II. mellékletében említett vállalkozástípusokat jelenti.

c) Amennyiben a vállalkozás ellen kollektív fizetésképtelenségi eljárás indult vagy a hazai jog alapján megfelel azoknak a feltételeknek, amelyek a kollektív fizetésképtelenségi eljárásnak a vállalkozás hitelezői kérésére történő elindítására vonatkoznak.

d) Amennyiben a vállalkozás megmentési támogatásban részesült és még nem fizette vissza a kölcsönt vagy szüntette meg a kezességvállalást, illetve szerkezetátalakítási támogatásban részesült és még mindig szerkezetátalakítási terv hatálya alá tartozik.

e) Olyan vállalkozás esetében, amely nem kkv, amennyiben az elmúlt két évben:

1. a vállalkozás könyv szerinti adósság-saját tőke aránya 7,5-nél magasabb volt; és

2. a vállalkozás EBITDA-val számolt kamatfedezeti rátája nem érte el az 1,0 értéket.

**2.** **A vonatkozó meghatározás alapján az alábbi feltételek ellenőrzése lehet szükséges 2019. december 31-re vonatkozóan:**

Kkv-k esetében:

1. 3 évnél régebben alapított kft-k és Rt-k esetében – saját tőke kevesebb, mint a jegyzett tőke 50%-a
2. 3 évnél régebben alapított egyéb vállalkozások – saját tőke kevesebb, mint a jegyzett tőke 50%-a
3. a vállalkozás ellen kollektív fizetésképtelenségi (csőd- illetve felszámolási) eljárás indult, vagy a vonatkozó jogszabályi rendelkezések alapján megfelelt azoknak a feltételeknek, amelyek alapján a vállalkozás ellen – hitelezői kérésre – kollektív fizetésképtelenségi eljárás indítható
4. a vállalkozásnak megmentési támogatásból származó kötelezettsége van, vagy szerkezetátalakítási támogatásban részesült és továbbra is a szerkezetátalakítási terv hatálya alá tartozik

Nagyvállalatok esetében:

1. Kötelezettségek/saját tőke mutató a 7,5-öt meghaladja
2. EBITDA[[1]](#footnote-1)/fizetendő kamatok mutató értéke 1-nél kisebb.

Ha ezen feltételek bármelyike teljesült 2019. december 31-én, a vállalkozás a Krízis Garanciaprogram keretei között nem kaphat finanszírozást.

**3. A feltételek ellenőrzése:**

A Garantiqa Krízis Garanciaprogramhoz készített Ügyfélnyilatkozatban az ügyfél nyilatkozik a program feltételeinek való megfelelésről, illetve megadja a számviteli nyilvántartásaiban szereplő, az adható hitelösszeg és a nehéz helyzet megállapításához szükséges számszaki adatokat.

A számszaki adatok és a fizetésképtelenség megindulását, illetve fennállásának ellenőrzését a Banknak is meg kell tennie, tekintettel arra, hogy amennyiben olyan ügyféllel találkozik, amely 2019. december 31-én is nehéz helyzetben volt, nem érdemes a hitelt előkészítenie/garanciakérelmet beadnia.

A kérelem beadásakor a Garantiqa Hitelgarancia Zrt. ugyancsak ellenőrzi az ügyfélnyilatkozat alapján a számszaki adatokat és a felszámolási eljárás státuszát.

Mivel a jelenlegi helyzetben sok esetben nem áll rendelkezésre lezárt, auditált 2019-es beszámoló, a Garantiqa egy esetleges beváltási eljárás során utólag is vizsgálja majd a nyilatkozatban szereplő számszaki adatok és a lezárt 2019-es beszámoló adatainak nagyságrendi egyezőségét.

Garantiqa Hitelgarancia Zrt.

1. EBITDA= üzemi eredmény + értékcsökkenés [↑](#footnote-ref-1)